钦定古今图书集成/历象汇编/历法典/第007卷 > 梁
## 钦定古今图书集成/历象汇编/历法典/第007卷 > 梁

### 武帝天监三年诏定历法

按《梁书。武帝本纪》，不载。　按《隋书律历志》：梁初因齐
用宋元嘉历，天监三年，下诏定历，员外散骑侍郎祖
暅奏曰：“臣先在晋已来，世居此职，仰寻黄帝至今十
二代，历元不同，周天斗分，疏密亦异，当代用之，各垂
一法。宋大明中，臣先人考古法以为正历，垂之于后，
事皆符验，不可改张。”

天监九年，诏用祖冲之《甲子元历》。

按《梁书。武帝本纪》，不载。　按《隋书律历志》，八年，暅又
上疏论之。诏使太史令将匠道秀等，候新旧二历气
朔交会及七曜行度，起八年十一月，讫九年七月。新
历密，旧历疏。暅乃奏称：“史官今所用何承天历，稍与
天乖，纬绪参差，不可承案。”被诏付灵台与新历对课
疏密。前期百日，并又再申，始自去冬，终于今朔。得失
之“效，并已月别启闻。夫七曜运行，理数深妙，一失其
源，则岁积弥爽，所上脱可施用，宜在来正。”至九年正
月，用祖冲之所造《甲子元历》颁朔。